《读杖人师武夷遗草因怀武夷虎啸洞诸胜》
明代·屈大均

我昔游五岳，身骑二茅龙。惊风忽然起东海，日月吹落金银宫。

愁将白发三千丈，归去朱明四百峰。朱明洞里多仙客，饵我云母颜光泽。

时偕玉女侍轩辕，不共安期干项籍。闻钟又复證无生，足踏空王顶上行。

冲霄一剑如秋水，彻夜双箫响太清。饮光尊者频招手，飘然遂至凤凰城。

尊者玉毫何宛转，手把芙蓉微笑展。可怜楼上相见时，玲珑秋月珠帘捲。

江南乱后草离离，回首青山隗我师。未将电足酬支遁，空对冰弦忆子期。

当时语我武夷好，九曲清溪流浩浩。接笋峰前多紫云，飞猿岭上饶芝草。

几度安禅在翠微，天花绕座鸟衔飞。茅户只今委苔藓，嗟予振策何时归。

空读遗书开玉箧，太山颓笑伤何及。姑射仙人不降生，茫茫天下皆臣妾。

苏门一啸如鸾音，散入天风不可寻。凭谁寄与武夷客，会取高山流水心。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。